যাওয়া হল না পিকনিকে, মাঝরাস্তায় মর্মান্তিক পরিণতি গোটা দলের

বাঁকুড়া: শনিবার বাঁকুড়ার (Bankura) মুকুটমণিপুরে (Mukutmanipur) পিকনিক করার পরিকল্পনা ছিল। কিন্তু সকালের আলো ফুটতেই মর্মান্তিক পরিণতি হল ৬৫ জন কলকাতাবাসীর। পিক-আপ ভ্যানকে সাইড দিতে গিয়ে উল্টে গেল গোটা বাস (Bus Accident)। আহত হলেন ১৫ জন, যার মধ্যে বেশ কয়েকজনের অবস্থা গুরুতর। তবে এই ভয়াবহ দুর্ঘটনার কারণে এখনও অবধি কোনও প্রাণহানির খবর পাওয়া যায়নি।

শনিবার সকালে এই দুর্ঘটনা ঘটে বাঁকুড়া জেলার ইন্দপুর থানার বাগডিহার কাছে। জানা গিয়েছে, শুক্রবার রাতে কলকাতার রুবি এলাকা থেকে ৬৫ জন একটি বাসে করে বাঁকুড়ার মুকুটমণিপুরের উদ্দেশে রওনা দেয়। শনিবার তাঁদের পিকনিক করার পরিকল্পনা ছিল। কিন্তু তার আগেই মর্মান্তিক পরিণতি হল সকলের। দুর্ঘটনার পরেই ছুটে আসেন স্থানীয় মানুষরা। পরে আসে পুলিশও। দ্রুত ১৫ জনকে ইন্দপুর ব্লক প্রাথমিক স্বাস্থ্যকেন্দ্রে ভর্তি করা হয়। তিনজনের অবস্থা গুরুতর হওয়ার কারণে তাঁদের বাঁকুড়া সম্মিলনী মেডিক্যাল কলেজে (BSMCH) স্থানান্তরিত করা হয়।

আরও পড়ুন: বন্ধ ঘরে নার্সের রহস্যমৃত্যু! সাতসকালে হুলুস্থুল ডোমকলে

কতটা ভয়াবহ ছিল এই বাস দুর্ঘটনা? এই বিষয়ে বাসের এক যাত্রী বলেন, “এ বছর আমরা কসবা রুবি এলাকার রিক্সা ইউনিয়নের তরফে পিকনিক করব বলে ঠিক করেছিলাম। বাসে যাঁরা ছিলেন তাঁরা সকলেই পুরুষ ও পূর্ণবয়স্ক। দুর্ঘটনা যে ভাবে ঘটেছে তাতে আরও বড় কিছু হতে পারত।” আরেক যাত্রী বলেন, “বাসটি উল্টে যাওয়ার পর বেশ কিছুটা রাস্তায় ঘষতে থাকে। বেঁচে থাকব ভাবতে পারিনি।”